Μαθημα:

ΕΝΩΜΕΝΗ ΕΥΡΩΠΗ

*στοχοσ:*

* *να θυμηθούμε τη δομή και τα είδη της παραγράφου*
* *να θυμηθούμε την περίληψη*
* *να κάνουμε επανάληψη στις ονοματικές προτάσεις*



1. Αναγνωρίστε το είδος των ονοματικών προτάσεων που ακολουθούν **(ειδικές, ενδοιαστικές, βουλητικές)** και βρες τε τα ρήματα εξάρτησης και το συντακτικό τους ρόλο.

* Ο καθηγητής υποστηρίζει ότι από την Ευρωπαϊκή Ένωση απορρέουν αρκετές ωφέλειες
* Υποστηρίζεται ότι μέσα από την Ευρωπαϊκή Ένωση αντιμετωπίζονται καλύτερα οικονομικά προβλήματα (ανεργία, ενεργειακό), προωθούνται τα προϊόντα στις αγορές των άλλων χωρών, αναπτύσσεται η τεχνολογία, διευρύνεται η τεχνογνωσία και ιδρύονται εταιρείες που μπορούν να ανταγωνιστούν τους αμερικάνικους κολοσσούς.
* Μπορούμε να μιλάμε και για διεθνιστικά οφέλη, καθώς πολλοί είναι οπαδοί της άποψης πως η Ευρωπαϊκή Ένωση συμβάλλει θετικά στην καλλιέργεια σχέσεων φιλίας και συνεργασίας, στην ενίσχυση του ουμανιστικού πνεύματος και στην διασφάλιση της ειρήνης
* Πρέπει όμως να αναφερθούμε και στις κοινωνικοπολιτικές ωφέλειες, όπως είναι η θέσπιση νόμων, η διασφάλιση των δικαιωμάτων του ανθρώπου και των πολιτικών του ελευθεριών, η εδραίωση της δημοκρατίας και η κοινή εξωτερική πολιτική.
* Υποθέτω πως μπορείτε να αντιληφθείτε τη διεύρυνση του πνευματικού μας ορίζοντα, καθώς γινόμαστε δεκτικοί σε νέες ιδέες, δεχόμαστε ευρύτερη ενημέρωση και προσεγγίζουμε τη γνώση, χωρίς φανατισμούς.
* Νομίζω ότι σημαντικές είναι και οι ψυχικές – ηθικές ωφέλειες που απορρέουν από την επικράτηση της ασφάλειας, τον περιορισμό του φόβου και την ενίσχυση του σεβασμού
* Φοβάμαι μήπως η χώρα μας έχει περισσότερες αρνητικές συνέπειες, παρά οφέλη
* Ανησυχώ μήπως η χώρα μας εξαρτηθεί οικονομικά και αυτό ενισχύσει την ανεργία, καθώς μπορεί να έρθουν υποψήφιοι εργαζόμενοι με περισσότερα τυπικά προσόντα και μπορεί να αυξηθούν οι εισαγωγές από ότι οι εξαγωγές των προϊόντων μας.
* Υπάρχει ο φόβος να διαδοθούν φαινόμενα βίας, εγκληματικότητας που σχετίζονται με τον βιομηχανοποιημένο και απρόσωπο τρόπο ζωής.
* Υπάρχει και αυτός ο κίνδυνος, μήπως αλλοιωθούν παραδοσιακοί θεσμοί, όπως οικογένεια, σχολείο
* Είναι υπαρκτή και η ανησυχία μήπως διεισδύσουν στις συνήθειές μας ξενικά πρότυπα.

1. Γράψτε μια παράγραφο αιτιολόγησης στην οποία να εξηγείται την αρνητική επίδραση της Ενωμένης Ευρώπης στα κράτη μέλη (συμβουλευτείτε τα παραδείγματα). Μπορείτε να προσθέσετε δικές σας απόψεις και να συμβουλευτείτε την παράγραφο που ακολουθεί.

**Παράγραφος αιτίας αποτελέσματος**: Η αιτία που οδηγεί τα πράγματα σε ένα αποτέλεσμα. Μπορεί να ακολουθήσει κανείς και αντίστροφη φορά, πρώτα το αποτέλεσμα και μετά η αιτία.

**Παράδειγμα:** Ο λόγος που επικρατεί η άποψη ότι ο κίνδυνος της αλλοίωσης της ταυτότητάς μας είναι βάσιμος είναι το γεγονός ότι οι αναπτυγμένες χώρες συχνά προσπαθούν να επιβάλλουν τα οικονομικοκοινωνικά τους συμφέροντα επιδεικνύοντας αθέμιτο ανταγωνισμό, αλαζονεία της δύναμή, στείρο τεχνοκρατισμό, στυγνό επαγγελματισμό στην εξουσία. Αυτό έχει ως αποτέλεσμα την πολιτική και οικονομική εξάρτηση των λαών, την άκριτη υιοθέτηση ξένων τρόπων ζωής, την γλωσσική εξάρτηση, τη δημιουργία ενός ομοιόμορφου τρόπου ζωής που οδηγεί στην ομοιογενοποίηση, την υιοθέτηση ξενόφερτων ηθών και εθίμων, την υποτίμηση των ηθικών αξιών, την αλλοτρίωση της σκέψης, την ηθική χαλάρωση, την κερδοσκοπία.

**ή**

Τα αποτελέσματα της οικονομικοκοινωνικής επιβολής που επιβάλλουν οι αναπτυγμένες χώρες έναντι των μικρών κρατών που συναποτελούν την Ενωμένη Ευρώπη δεν άργησαν να φανούν: πολιτική και οικονομική εξάρτηση των λαών, άκριτη υιοθέτηση ξένων τρόπων ζωής, γλωσσική εξάρτηση, ομοιογενοποίηση, υιοθέτηση ξενόφερτων ηθών και εθίμων, υποτίμηση των ηθικών αξιών, αλλοτρίωση της σκέψης, ηθική χαλάρωση, κερδοσκοπία. Αυτό οφείλεται στο ότι οι αναπτυγμένες χώρες συχνά προσπαθούν να επιβάλλουν τα οικονομικοκοινωνικά τους συμφέροντα επιδεικνύοντας αθέμιτο ανταγωνισμό, αλαζονεία της δύναμή, στείρο τεχνοκρατισμό, στυγνό επαγγελματισμό στην εξουσία. 

**Άλλες αιτίες** (δοσμένες μέσα από ονοματικές προτάσεις που πρέπει να αναγνωρίσετε)

* Νομίζω πως οφείλεται στην έλλειψη παιδείας των λαών
* Φοβάμαι μήπως ευθύνεται ο άγονος μιμητισμός που επιδεικνύουν ορισμένοι λαοί και το σύμπλεγμα κατωτερότητας
* Πρέπει να επισημανθεί πως βασική αιτία είναι και το ελλειπές εκπαιδευτικό σύστημα (χρησιμοθηρική γνώση, απουσία ανθρωπιστικής παιδείας)
* Γνώμη μου είναι πως η έλλειψη ενημέρωσης και το αντιπαραδοσιακό πνεύμα που επιδεικνύουν τα ΜΜΕ είναι επίσης βασική αιτία

1. Γράψτε μια αντίστοιχη παράγραφο με θετική σήμανση (Ο κίνδυνος αλλοίωσης της ταυτότητάς μας δεν είναι βάσιμος). Σκεφτείτε τις προϋποθέσεις. Χρησιμοποιήστε τις πληροφορίες των παραδειγμάτων